Foto: FAH

VOLONTERKA koja trenutno boravi u kampu Opatovac u Facebook statusu je opisala kako izgleda situacija na terenu. Posvjedočila je potresnim prizorima, pothlađenim izbjeglicama, uplakanim policajcima...



Posljednjih dana je bilo kaotično, no dalo se podnijeti. No, dolaskom kiše i hladnoće, teška situacija u kojoj se nalaze izbjeglice postala je još mučnija. Jelena Sisgoreo u statusu je opisala što je sve vidjela i koliko ju je to emotivno pogodilo.



"Ovo dosad nisam vidjela"

"Upravo svjedočim humanitarnoj krizi...Najgore stanje koje sam do sada vidjela...Možda su neki vidjeli i gore..Više nije ni bitno... Sve je isto sranje... Kiša pada, kolona od 3 tisuće dolazi pješke, djeca su mokra do kože a ima ih na tisuće, obitelji su se sve razdvojile.



Večeras sam vidjela Ranka Ostojića kako plače dok je jos bio tu. Večeras sam vidjela policajce kako plaču i mijenjaju djeci odjeću i postaju volonteri...Bili su divni, bili su ljudi..



Nema više registracije, nema ničega... Nitko više ništa ne zna... Niti do kada će trajati ni kako riješiti išta na terenu... Svi lagano postajemo nesposobni... I svi smo jednaki, svi postajemo ljudi kojima dolaze mokra dječica... Policajci, mi volonteri, Crveni križ (koji se nije pokazao nimalo dobar u logistici)...



"Kako smo se do ovoga doveli?"

Tekst se nastavlja ispod oglasa

Danas sam se slomila kao malo dijete, jecala sam i tresla sam se jer više nisam mogla gledat tu mokru dječicu po najvećem pljusku kako dolaze...Dokad??!?



Kako se dogodilo da su nam ovi ljudi postali druga vrsta... Da je ijedno europsko dijete došetalo boso čitava Europa bi plakala.



Kako smo se doveli kao ljudska vrsta do toga da nam ljudi iz druge kulture i strane zemlje postanu manje ljudi?!?



Dođite u Opatovac, ali dodite navečer...I vidjet ćete pakao o kojem ni jedan novinar jos nije pisao ili ga snimio."